
Către:    
            


BIROUL PERMANENT AL




CAMEREI DEPUTAȚILOR

Vă  înaintăm, alăturat, raportul comun asupra proiectului de Lege pentru aprobarea Ordonanței de urgență a Guvernului nr.72/2017 privind implementarea Sistemului de avertizare a populației în situații de urgență „RO-ALERT” trimis spre dezbatere, în fond, în procedură de urgență, Comisiei pentru administrație publică și amenajarea teritoriului, Comisiei pentru tehnologia informaţiei şi comunicaţiilor și Comisiei pentru apărare, ordine publică și siguranță națională, cu adresa nr. PLx.538 din 7 decembrie 2017.

            Prin conţinutul si obiectul de reglementare, proiectul de lege face parte din categoria legilor ordinare.

	VICEPREŞEDINTE,
	PREȘEDINTE,
	PREȘEDINTE,

	Ion CĂLIN
	Cătălin DRULĂ 
	Dorel-Gheorghe CĂPRAR

 PLx.538/2017
RAPORT  COMUN 

asupra proiectului de Lege pentru aprobarea Ordonanței de urgență a Guvernului nr.72/2017 privind implementarea Sistemului de avertizare a populației în situații de urgență „RO-ALERT”
În conformitate cu prevederile art. 95  și 115 din Regulamentul Camerei Deputaţilor, republicat, cu modificările și completările ulterioare, Comisia pentru administrație publică și amenajarea teritoriului, Comisia pentru tehnologia informaţiei şi comunicaţiilor și Comisia pentru apărare, ordine publică și siguranță națională au fost sesizate spre dezbatere în fond, în procedură de urgență, cu proiectului de Lege pentru aprobarea Ordonanței de urgență a Guvernului nr.72/2017 privind implementarea Sistemului de avertizare a populației în situații de urgență „RO-ALERT”, trimis cu adresa nr. PL.x nr. 538 din 7 decembrie 2017.

Potrivit prevederilor art.75 alin.(1) din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 4 decembrie 2017, cu respectarea prevederilor art.76 alin. (2) din Constituția României , republicată.
Consiliul Legislativ a avizat favorabil proiectul de lege, cu observații și propunerii, conform avizului nr. 824/09.10.2017.

Proiectul de lege are ca obiect de reglementare implementarea Sistemului de avertizare a populației în situații de urgență „RO-ALERT”, bazat pe tehnologii moderne din domeniul comunicaţiilor şi tehnologiei informaţiilor. Sisteme similare şi-au dovedit utilitatea şi eficienţa în SUA şi în unele state membre (Olanda, Lituania, Franţa, Germania, Belgia). Sistemul „RO-ALERT” presupune multiple avantaje faţă de cel actual, dintre care cele mai importante sunt reprezentate de: transmiterea unor mesaje de avertizare adaptate evenimentului iminent prin intermediul reţelelor operatorilor de telefonie mobilă, transmiterea rapidă a mesajelor către toţi utilizatorii aflaţi în arealul ameninţat chiar în condiţii de congestie a reţelelor operatorilor de telefonie mobilă, afişarea instantanee a mesajelor pe ecranul terminalului mobil fără a fi necesară vreo intervenţie a utilizatorului, repetarea ciclică a mesajelor de alertare la intervale de timp configurabile, recepţionarea mesajelor de avertizare şi de către terminalele aflate în roaming, acurateţea mesajelor de avertizare, formulate doar pe baza informaţiilor furnizate de surse autorizate. Sistemul „RO-ALERT” va fi implementat cu suportul tehnic al Serviciului de Telecomunicaţii Speciale şi va fi operat de către structurile operaţionale 24/24 ale IGSU şi structurilor subordonate acestuia.
În conformitate cu prevederile art.61 și 63 din Regulamentul Camerei Deputaţilor, republicat, cu modificările și completările ulterioare, Comisiile au dezbătut proiectul de lege în ședințe separate.
Membrii Comisiei pentru administrație publică și amenajarea teritoriului au dezbătut proiectul de lege în ședința din 12 decembrie 2017. La lucrările Comisiei au fost prezenţi 23 deputaţi din totalul de 25 membri.
Membrii Comisiei pentru apărare, ordine publică și siguranță națională au dezbătut proiectul de lege în ședința din 12 decembrie 2017. La lucrările Comisiei au fost prezenți deputații conform listei de prezență. 
Membrii Comisiei pentru tehnologia informaţiei şi comunicaţiilor au dezbătut proiectul de lege în ședința din 14 februarie 2018. La lucrările Comisiei au fost prezenţi 9 deputaţi din totalul de 16 membri.


La dezbaterile care au avut loc au participat în calitate de invitați, în conformitate cu prevederile art.55 din Regulamentul Camerei Deputaţilor, republicat, cu modificările și completările ulterioare, domnul Bogdan Samoilă - Subsecretar de stat în cadrul Ministerului Afacerilor Interne, domnul Raed Arafat – Secretar de stat - Departamentul pentru Situații de Urgență și domnul Mihai Mădălin Virgil – Adjunct Tehnic al Directorului General al Serviciul de Telecomunicații Speciale.

În urma dezbaterilor proiectului de lege, membrii Comisiei pentru administrație publică și amenajarea teritoriului, ai Comisiei pentru apărare, ordine publică și siguranță națională și ai Comisiei pentru tehnologia informaţiei şi comunicaţiilor au hotărât, cu unanimitate de voturi, adoptarea proiectului de Lege pentru aprobarea Ordonanței de urgență a Guvernului nr.72/2017 privind implementarea Sistemului de avertizare a populației în situații de urgență „RO-ALERT”, în forma adoptată de Senat.
În raport cu obiectul de  reglementare, proiectul de lege face parte din categoria legilor ordinare.
	VICEPREŞEDINTE,
	PREȘEDINTE,
	PREȘEDINTE,

	Ion CĂLIN
	Cătălin DRULĂ 
	Dorel-Gheorghe CĂPRAR

	SECRETAR, 
	SECRETAR,
	SECRETAR,

	Anghelica FĂDOR
	Pavel POPESCU
	Dumitru LUPESCU





Sef serviciu, Sofia Chelaru










Consilier parlamentar, Roxana Feraru
     Consilier parlamentar, Mihaela Astafei
                   Consilier parlamentar, Luminița Oprea

